**ИМЕНИЦЕ** - Према значењу се деле на: **властите** (Петар, Дуња, Јупитер, Србија, Африка), **заједничке** (сто, ученик, сестра, Чачанин), **збирне** (деца, браћа, господа, телад), **градивне** (вода, земља, дрво, млеко), **апстрактне (мисаоне)** (лепота, младост, туга, небо), **глаголске** (сеоба, деоба, певање, читање, свитање, севање), **бројне именице** (за означавање тачног броја мушкараца од 2 до 99 употребљавају се бројне именице на -*ица*: двојица, двадесеторица, осамдесетосморица итд.; бројне именице су и: половина, четвртина, десетина, двојка, тројка, петица, петорка, шесторка; у овој групи су и бројеви стотина, хиљада, милион и милијарда који су по својој функцији бројеви, али се мењају као именице).

Граматичке категорије које имају именице јесу: граматички род, граматички број и падеж.

Граматички род може бити: мушки, женски и средњи.. Постоје именице које означавају појмове природног мушког рода, а граматички су женског рода, као нпр.: тата, деда, Никола. Дакле, оне се мењају као именице женског рода. У групи именица граматички женског рода су и именице: муштерија, кукавица, тврдица, пијаница, а означавају природни и мушки и женски род.

Граматички број подразумева једнину и множину. Властите, збирне, градивне и апстрактне именице имају само једнину. Именице, које имају само облике једнине називају се singularia tantum: Дунав, Ниш, сјај, гар итд. Неке заједничке именице имају само облике множине. Њих називамо pluralia tantum: врата, маказе, панталоне, леђа, уста, недра.

Трећа категорија су падежи. Промена именица кроз падеже назива се деклинација.

Именице ДУЖ, КРАЈ и ПУТ употребљавају се у реченици и као предлози (Нацртај дуж – именица. Дуж пута су села. – предлог)

Правописна решења у вези са именицама (писање великог слова, нпр. властита имена и заједничке именице које означавају становнике или држављане – Пироћанац, Краљевчанин, Србин и сл.; писање негације – нечовек, невоља, незгода и сл.).

**ПРИДЕВИ -** Према значењу, придеви се деле на: **описне** (црвен, плав, храбар), **присвојне** (мајчин, сестрин, Дуњин), **градивне** (дрвен, златан, гвозден), **временске** (данашњи, јучерашњи, летошњи) и **месне** (овдашњи, десни, леви).

Граматичке категорије рода, броја и падежа код придева морају да буду као и код именица уз које стоје, тј. слажу се са именицама.

**Поређење** **(компарација):** Придев може бити у позитиву (основни облик придева), у компаративу (први степен поређења) или у суперлативу (други степен поређења). Поређење могу имати само описни придеви, осим неких који означавају особину која се не може поредити: жив, ћелав, бос. Компаратив придева се гради уз помоћ следећих наставака: -**ИЈ** (-И, -А, -О), -**Ј** (-И, -А, -О), -**Ш** (-И, -А, -О) – храбрији, тврђи итд., а само три придева са наставком -**Ш** – лепши, лакши, мекши. Неки придеви страног порекла не мењају се по падежима и немају компарацију: оранж, браон, бордо, лила, розе итд. Обратити пажњу и на правописна правила (састављено писање када означавају нијансе боја: тамноплав, светлозелен и сл.; с цртицом, када означавају шаре или комбинације боја: црно-бели, плаво-бели и сл.; с негацијом: незадовољан, непристојан и сл.). Постоје придеви који немају правилну компарацију: добар – бољи, зао – гори, мали – мањи, велик – већи.

Суперлатив се гради тако што се компаративу додаје префикс **НАЈ**: најхрабрији, најтврђи, најбољи, најгори. Обратити пажњу на писање суперлатива код придева који почињу сонантом Ј: најјаснији, најјачи, најједноставнији.

Придеви имају још једну категорију, а то је **придевски вид**. У номинативу неки придеви имају краћи облик (леп), када се односе на неки непознати појам, а дужи облик (лепи), када се односе на познати појам. Својство придева да означава исту особину непознатог и познатог појма назива се придевски вид. Придевски вид може бити неодређени и одређени. Описни и градивни придеви могу да имају оба вида, временски и месни само одређени вид, а присвојни придеви се одређују према завршетку – на -ОВ, -ЕВ, -ИН имају само неодређени вид, а на -СКИ, -ЧКИ, -ШКИ само одређени вид. У мушком роду неодређени придев има нулти наставак, а одређени -И, а у женском и средњем роду наставци су исти за оба вида (-А, -О), али се разликују по акценту. Када су придеви у функцији атрибута, употребљавају се оба вида, а у функцији именског дела предиката само неодређени вид.

**ЗАМЕНИЦЕ** – **Именичке заменице** могу се употребити уместо именица и могу бити у функцији субјекта или објекта. Оне које разликују лица су личне, а које их не разликују су неличне.

**Личне**: ја, ти, он, она, оно; ми, ви, они, оне, она (у промени кроз падеже краћи облици у генитиву, дативу и акузативу, нпр. мене, ме, мени, ми, мене, ме), лична повратна себе, се.

**Неличне**: упитне (ко, шта), неодређене (неко, нешто), опште (свако, свашта, ма ко, ма шта, било ко, било шта, ко год, шта год), одрчне (нико, ништа).

Све заменице које се употребљавају уместо придева називају се придевске заменице. Оне могу бити у функцији атрибута и именског дела предиката.

Именичке личне заменице имају оба граматичка броја, род разликују једино заменице трећег лица. Мењају се по падежима. Лична повратна заменица **себе, се** мења се по падежима (нема номинатив и вокатив), али има исти облик за оба броја и сва три рода. Именичке неличне заменице не разликују лице, број и род, тј. имају један облик за сва три рода, оба броја и сва три лица. Све оне мењају се по падежима као заменице **ко** и **шта**.

ПРИДЕВСКЕ ЗАМЕНИЦЕ: **присвојне** (мој, твој, његов, наш, њихов...); **показне** (овакав, такав, оволики, онолики, овај, тај, онај); **упитно-односне** (какав, који, чији, колики); **опште** (свакакав, свачији, сваколик, свакоји, који год, чији год, ма који, ма чији, било какав, било који...); **неодређене** (некакав, некоји, нечији, неколик); **одричне (**никакав, ничији, никоји, николик).

Придевске заменице разликују род, број и мењају се по падежима. Присвојне заменице имају и лица.

\*писање предлога и негације (са мном, преда мном, ни од кога, ни за шта и сл.).

**БРОЈЕВИ** - **основни** (један, два, пет, десет), **збирни** (двоје, троје, петоро, десеторо) и **редни** (први, други, пети, десети).

**Основни бројеви** један, два, три и четири променљиви су. Број један има сва три рода, број два исти облик за мушки и средњи род, а посебан за женски, а бројеви од три па надаље имају исти облик за сва три рода. Ако су основни бројеви састављени од више цифара, променљив је само последњи број (сто педесет један, сто педесет једног итд.) и пишу се одвојено.

**Збирни бројеви** означавају тачан број појмова који су означени именицом са значењем младог бића, односно тачан број бића мушког и женског пола у скупу. Збирни бројеви су променљиви, али се чешће употребљавају као непроменљиви. Када су збирни бројеви састављени од више чланова, у облику збирног броја је само последњи члан (сто педесет четворо) и пишу се одвојено.

**Редни бројеви** означавају који је по реду појам уз који стоје. Они су променљиви, имају сва три граматичка рода и оба граматичка броја (први, прва, прво, први, прве, прва). У вишечланим редним бројевима само је последњи члан у облику редног броја (сто педесет пети). Редни бројеви могу се писати и римским цифрама (иза којих нема тачке), а ако се пишу арапским цифрама, после њих обавезно се пише тачка, нпр. 1. 9. 2012.

Бројеви могу имати различите функције у реченици. Најчешће су у функцији атрибута, али могу бити и именски део предиката, као и субјекат (Он је **први**. **Први** је стигао.).